ananddey/assamese-wiki-corpus huggingface dataset:
স্বাস্থ্যকৰ পৰিৱেশৰ অধিকাৰ

স্বাস্থ্যকৰ পৰিৱেশৰ অধিকাৰ বা বহনক্ষম আৰু স্বাস্থ্যকৰ পৰিৱেশৰ অধিকাৰ হৈছে মানৱ অধিকাৰ সংগঠন আৰু পৰিৱেশ সংগঠনবোৰে মানৱ স্বাস্থ্য প্ৰদান কৰা পাৰিপাৰ্শ্বিক প্ৰণালীবোৰ সুৰক্ষিত কৰাৰ বাবে সমৰ্থন কৰা এক মানৱ অধিকাৰ। এই অধিকাৰ অন্যান্য স্বাস্থ্য-কেন্দ্ৰিত মানৱ অধিকাৰৰ সৈতে আন্তঃসংযোগিত, যেনে পানী আৰু অনাময়ৰ মানৱ অধিকাৰ, খাদ্যৰ অধিকাৰ আৰু স্বাস্থ্যৰ অধিকাৰ। স্বাস্থ্যকৰ পৰিৱেশৰ অধিকাৰে প্ৰকৃতিৰ অধিকাৰৰ বাবে বিকশিত আইনী তত্ত্বৰ বিপৰীতে পৰিৱেশৰ মানদণ্ড সুৰক্ষিত কৰিবলৈ মানৱ অধিকাৰৰ দৃষ্টিভংগী ব্যৱহাৰ কৰে যি মানুহ বা অন্যান্য আইনী সংস্থাৰ বাবে সৃষ্টি কৰা অধিকাৰ প্ৰকৃতিলৈ সম্প্ৰসাৰিত কৰিবলৈ চেষ্টা কৰে।

এই অধিকাৰে পৰিৱেশ আইন নিয়ন্ত্ৰণ আৰু বলবৎ কৰা, প্ৰদূষণ নিয়ন্ত্ৰণ কৰা, আৰু অন্যথা পৰিৱেশজনিত সমস্যাৰ দ্বাৰা ক্ষতিগ্ৰস্ত সম্প্ৰদায়বোৰৰ বাবে ন্যায় আৰু সুৰক্ষা প্ৰদান কৰাৰ বাবে ৰাষ্ট্ৰৰ এক বাধ্যবাধকতা সৃষ্টি কৰে। জলবায়ু পৰিৱৰ্তনৰ মোকৰ্দমা আৰু অন্যান্য পাৰিপাৰ্শ্বিক সমস্যাৰ বাবে পাৰিপাৰ্শ্বিক আইনী দৃষ্টান্ত সৃষ্টি কৰাৰ বাবে স্বাস্থ্যকৰ পৰিৱেশৰ অধিকাৰ এক গুৰুত্বপূৰ্ণ অধিকাৰ।

এক স্বাস্থ্যকৰ পৰিৱেশৰ অধিকাৰ মানৱ অধিকাৰ আৰু জলবায়ু পৰিৱৰ্তনৰ প্ৰতি আন্তৰ্জাতিক দৃষ্টিভংগীৰ মূল। এই অধিকাৰ সমৰ্থন কৰা আন্তৰ্জাতিক চুক্তিবোৰৰ ভিতৰত উল্লেখযোগ্য সমূহ হৈছে ১৯৭২ চনৰ ষ্টকহম ঘোষণা, ১৯৯২ চনৰ ৰিঅ' ঘোষণা আৰু পৰিৱেশৰ বাবে অধিক শেহতীয়া গোলকীয় চুক্তি। অন্যান্য মানৱ অধিকাৰৰ পৰিকাঠামো, যেনে শিশুৰ অধিকাৰ সন্মিলনৰ অৰ্থ হৈছে পৰিৱেশৰ বিষয়বোৰ যিহেতু সেইবোৰ ফ্ৰেমৱৰ্কৰ গুৰুত্বৰ সৈতে সম্পৰ্কিত। সেয়ে এই ক্ষেত্ৰত স্বাস্থ্যকৰ পৰিৱেশৰ অধিকাৰ শিশুৰ অধিকাৰৰো অন্তৰ্ভুক্ত। ২০২০ চনত ৰাষ্ট্ৰসংঘৰ পৰ্যায়ৰ কেইবাখনো সমিতিৰ লগতে নিউয়ৰ্ক চিটি বাৰ আদিৰ দৰে স্থানীয় আইনী সম্প্ৰদায়সমূহে ইয়াক সমৰ্থন কৰিছিল।

ৰাষ্ট্ৰৰ ভূমিকা

স্বাস্থ্যকৰ পৰিৱেশৰ অধিকাৰে পৰিৱেশ আইন নিয়ন্ত্ৰণ আৰু বলবৎ কৰা, প্ৰদূষণ নিয়ন্ত্ৰণ কৰা, আৰু অন্যথা পৰিৱেশজনিত সমস্যাৰ দ্বাৰা ক্ষতিগ্ৰস্ত সম্প্ৰদায়বোৰৰ বাবে ন্যায় আৰু সুৰক্ষা প্ৰদান কৰাৰ বাবে ৰাষ্ট্ৰৰ এক বাধ্যবাধকতা সৃষ্টি কৰে। জলবায়ু পৰিৱৰ্তনৰ মোকৰ্দমা আৰু অন্যান্য পাৰিপাৰ্শ্বিক সমস্যাৰ বাবে পাৰিপাৰ্শ্বিক আইনী দৃষ্টান্ত সৃষ্টি কৰাৰ বাবে এক স্বাস্থ্যকৰ পৰিৱেশৰ অধিকাৰ এক গুৰুত্বপূৰ্ণ অধিকাৰ।

আন্তঃৰাষ্ট্ৰীয় দৃষ্টিভংগী

ঐতিহাসিকভাৱে ৰাষ্ট্ৰসংঘৰ মানৱ অধিকাৰৰ ওপৰত সাৰ্বজনীন ঘোষণাপত্ৰ, নাগৰিক আৰু ৰাজনৈতিক অধিকাৰৰ ওপৰত আন্তৰ্জাতিক চুক্তি আৰু অৰ্থনৈতিক, সামাজিক আৰু সাংস্কৃতিক অধিকাৰৰ ওপৰত আন্তৰ্জাতিক চুক্তিয়ে এক স্বাস্থ্যকৰ পৰিৱেশৰ অধিকাৰক স্বীকৃতি নিদিয়ে। [3] ১৯৭২ চনৰ ষ্ট'কহম ঘোষণাপত্ৰই এই অধিকাৰক স্বীকৃতি দিছিল যদিও ই আইনীভাৱে বাধ্যতামূলক দস্তাবেজ নহয়। ১৯৯২ চনৰ ৰিঅ' ঘোষণাপত্ৰত কোৱা হৈছে যে যিকোনো ব্যক্তিয়ে পাৰিপাৰ্শ্বিক বিষয়ত সিদ্ধান্ত লোৱাত অংশগ্ৰহণ আৰু ন্যায়প্ৰাপ্তিসম্পৰ্কীয় তথ্য প্ৰাপ্ত কৰিব। [11] বৰ্তমান প্ৰস্তাৱিত ৰাষ্ট্ৰসংঘৰ প্ৰস্তাৱ পৰিৱেশৰ বাবে গোলকীয় চুক্তি যদি গৃহীত হয় এক স্বাস্থ্যকৰ পৰিৱেশৰ অধিকাৰ অন্তৰ্ভুক্ত কৰা প্ৰথম ৰাষ্ট্ৰসংঘৰ মানৱ অধিকাৰ চুক্তি হ'ব।

তথ্য উৎস

শ্ৰেণী:পৰিৱেশ
শ্ৰেণী:মানৱ অধিকাৰ
মহাবালেশ্বৰ চৈল

মহাবলেশ্বৰ চৈল (; জন্ম ৪ আগষ্ট ১৯৪৩) এগৰাকী ভাৰতীয় লেখক। ২০১৬ চনত, তেওঁক তেওঁৰ উপন্যাস 'হাবটন' (हावटण)ৰ বাবে সৰস্বতী সন্মানেৰে সন্মানিত কৰা হৈছিল।

সংক্ষিপ্ত জীৱন

১৯৪৩ চনৰ ৪ আগষ্টত, কৰ্ণাটকৰ মাজালিৰ শ্বেজেবাগত, মহাবালেশ্বৰ চৈলৰ জন্ম হৈছিল। তেওঁ এটি কৃষিজীৱী পৰিয়ালৰ সন্তান আছিল। তেওঁৰ দেউতাকে ভাৰতীয় সেনাত কাম কৰিছিল। দেউতাকৰ মৃত্যুৰ পিছত, চৈলে পঢ়া সামৰি খেতিত জড়িত হ’ব লগা হৈছিল। তেওঁ ছয় বছৰ বয়সত বিদ্যালয়লৈ যোৱা আৰম্ভ কৰিছিল আৰু অষ্টম শ্ৰেণীত পঢ়া এৰিব লগাত পৰিছিল। পৰৱৰ্তী সময়ত তেওঁ ভাৰতীয় সেনাবাহিনীত নাম ভৰ্তি কৰে। চৈলে ১৯৬৫ চনৰ ভাৰত-পাকিস্তান যুদ্ধত অংশগ্ৰহণ কৰিছিল আৰু হুছেইনিৱালা সীমান্তত সেনাত মকৰল আছিল।

তেওঁ ১৯৬৪-১৯৬৫ চনৰ ভিতৰত, ৰাষ্ট্ৰসংঘৰ শান্তিদূত ৰূপে ইজৰাইল আৰু ইজিপ্তৰ সীমান্ত বিবাদৰ বাবে কাম কৰিছিল। চেইলে বন বিভাগত চুপাৰভাইজাৰ হিচাপে কাম কৰিছে। তেওঁ গোৱা, দমন আৰু দিউ আৰক্ষীতো আছিল আৰু অৱসৰ গ্ৰহণ কৰাৰ আগলৈকে ইণ্ডিয়া পোষ্টত কাম কৰিছিল।

সাহিত্য

চৈলে প্ৰথমতে মাৰাঠী ভাষাত লিখিছিল কিন্তু পিছত কোংকণী ভাষাতো লিখিবলৈ আৰম্ভ কৰিছিল। তেওঁৰ প্ৰথম গল্পটো প্ৰলহাদ কেশৱ আত্ৰেৰ সাপ্তাহিক নৱয়ুগ ৱিকলিত প্ৰকাশ পাইছিল। তাচকেণ্ট ঘোষণাপত্ৰৰ পিছত যুদ্ধ নিস্তব্ধতাক লৈ তেওঁৰ প্ৰথম কাহিনীটো আছিল।

চৈলে কোংকণী ভাষাত গল্প, উপন্যাস আৰু শিশু সাহিত্য লিখিছে। তেওঁ মাৰাঠী ভাষাত উপন্যাস, গল্প আৰু নাটক লিখিছে। ১৯৯৬ চনত লিখা তেওঁৰ প্ৰথমখন কোংকণী উপন্যাস আছিল কালি গংগা (काळी गंगा)। ই কাৰৱাৰৰ কালী নদীৰ (কৰ্ণাটক) পাৰত থকা কৃষক সম্প্ৰদায়ৰ জীৱনক চিত্ৰিত কৰিছে। ১৯৯৩ চনত চৈলে তেওঁৰ চুটি গল্প সংকলন তৰঙ্গা (तरंगा)ৰ বাবে কোংকণী ভাষাত সাহিত্য অকাডেমি বঁটা লাভ কৰে।

কোংকণী ভাষাৰ চৈলৰ গল্প-সংকলনসমূহ হৈছে; পলতডচে তাৰু, তৰংগা, বেয়নেট ফাইটিং, নিমাণো অশ্বত্থামা আৰু ডন মুলাঞ্চে ঝাড; আনহাতে এই ভাষাত লিখা তেওঁৰ উপন্যাসসমূহ হৈছে; কালী গংগা, অদ্ৰুষ্ট, য়ুগ সংৱাৰ, খৌল খৌল মুলম, বিখাৰ বিলখৌ আৰু মাতী আনি মলব।

তেওঁৰ শিশু উপন্যাসখন হৈছে; চৈম দেৱ। তাণ্ডৱ আৰু বন্দ দৰৱাজা হৈছে চৈলৰ মাৰাঠী ভাষাত লিখা দুখন উপন্যাস। মাৰাঠীত লিখা তেওঁৰ নাটকসমূহ হৈছে; নকো জালু মাঞ্জ ঘৰ্টা, চৰিত্ৰ্য়াহীন, শৰণাগতি আৰু য়াতনা চক্ৰ।

স্বীকৃতি

১৯৯৩:সাহিত্য অকাডেমি বঁটা।
১৯৮৯, ১৯৯৬:গোৱা কলা একাডেমি বঁটা।
১৯৯৭:ড° টিএমএ পাই এৱাৰ্ড।
২০০৬:গোৱা চৰকাৰৰ সাংস্কৃতিক বঁটা।
২০০৭:কথা বঁটা
২০০৭:গোৱা চৰকাৰৰ সাহিত্য বঁটা।
২০১০:বিমলা বি পাই বিশ্ব কোংকণী সাহিত্য পুৰস্কাৰ।
২০১৬:সৰস্বতী সন্মান।

ইয়াৰ উপৰিও চৈল [[সাহিত্য অকাডেমি], কৰ্ণাটক কোংকণী সাহিত্য অকাডেমি আৰু গোৱা কলা একাডেমীৰ দৰে বিভিন্ন চৰকাৰী আৰু সাহিত্য সংগঠনৰ সদস্য আছিল। ২০০৫ চনত তেওঁ সদৌ ভাৰত কোংকণী পৰিষদৰ সভাপতি আছিল।

তথ্যসূত্ৰ

শ্ৰেণী:সাহিত্যিক
শ্ৰেণী:সৰস্বতী সন্মান বিজয়ী
অশ্বিনী আক্কুঞ্জী

অশ্বিনী চিদানন্দ শেট্টী আক্কুঞ্জী (ইংৰাজী: Ashwini Chidananda Shetty Akkunji; জন্ম: ৭ অক্টোবৰ ১৯৮৭) এগৰাকী ভাৰতীয় স্প্ৰিণ্ট এথলিট। কৰ্ণাটকৰ উডুপি জিলাৰ সিদ্ধাপুৰৰ নিবাসী অশ্বিনীয়ে ৪০০ মিটাৰ দৌৰত বিশেষ পাৰদৰ্শিতা দেখুৱাইছে। অশ্বিনীয়ে ২০১০ চনৰ কমনৱেলথ গেমছ আৰু ২০১০ চনৰ এছিয়ান গেমছত মঞ্জীত কৌৰ, মন্দীপ কৌৰ আৰু ছিনি জোছৰ সৈতে ৪x৪০০ মিটাৰ ৰিলেত সোণৰ পদক লাভ কৰিছিল। ইয়াৰ উপৰি তেওঁ ২০১০ চনৰ ২৫ নৱেম্বৰত চীনৰ গুৱাংঝুত অনুষ্ঠিত এছিয়ান গেমছত ৪০০ মিটাৰ হাৰ্ডলছত ব্যক্তিগতভাৱে সোণৰ পদক অৰ্জন কৰিছিল। তেওঁ ২০১০ চনৰ ৰাজ্যৰ উচ্চ অসামৰিক সন্মান ৰাজ্যউৎসৱ প্ৰশস্তিৰদ্বাৰাও সন্মানিত হৈছে।

জীৱনী

কৰ্ণাটকৰ উডুপি জিলাৰ কুণ্ডাপুৰ তালুকৰ সিদ্ধাপুৰত এটা টুলু ভাষী পৰিয়ালত অশ্বিনীৰ জন্ম হৈছিল। তেওঁৰ পিতৃ বি.আৰ. চিদানন্দ শেট্টী আৰু মাতৃ যশোদা শেট্টী আক্কুঞ্জী। অশ্বিনী এজন কৃষক পৰিয়ালৰ সন্তান। তেওঁ তামোলৰ বাগিছাৰ মাজত থকা তেওঁলোকৰ ৫ একৰ কৃষিভূমিত ককায়েক অমিত আৰু বাইদেৱেক দীপ্তিৰ সৈতে ডাঙৰ-দীঘল হৈছিল। পূৰ্বে অশ্বিনীয়ে ভাৰতীয় ৰেলৱেত আৰু পঞ্জাৱৰ পাটিয়ালাত কৰ্পোৰেচন বেংকৰ পৰিচালক হিচাপে কাম কৰিছিল। বৰ্তমান তেওঁ বেংগালুৰুৰ ভাৰতীয় ক্ৰীড়া প্ৰাধিকৰণত (SAI) প্ৰশিক্ষক হিচাপে কৰ্মৰত।

ডোপিং

২০১১ চনৰ জুলাই মাহত জাপানৰ ক'বেত অনুষ্ঠিত হ'বলগীয়া এছিয়ান এথলেটিকছ চেম্পিয়নশ্বিপৰ পূৰ্বে তেওঁৰ দেহত এনাবলিক ষ্টেৰইডৰ উপস্থিতি ধৰা পৰে। ইয়াৰ পৰিপ্ৰেক্ষিতত তেওঁক প্ৰতিযোগিতাখনৰ বাবে এথলেটিকছ দলৰপৰা বাদ দিয়া হয় আৰু এথলেটিকছৰপৰা নিলম্বন কৰা হয়। তেওঁ এই অভিযোগ অস্বীকাৰ কৰিছিল যদিও ২০১১ চনৰ ২৩ ডিচেম্বৰত নাডা (NADA)ই তেওঁক এবছৰৰ বাবে নিষিদ্ধ কৰে। আন্তঃৰাষ্ট্ৰীয় এথলেটিকছ ফেডাৰেচন (IAAF)-এ লঘু শাস্তিৰ বিৰুদ্ধে কৰা এক আৱেদনৰ ভিত্তিত ক'ৰ্ট অফ আৰ্বিট্ৰেচন ফৰ স্পৰ্টছে (CAS) অশ্বিনী আৰু আন পাঁচগৰাকী এথলিটক (মন্দীপ কৌৰ, ছিনি জোছ, জৌনা মুৰ্মু, তিয়ানা মেৰী আৰু প্ৰিয়ংকা পানৱাৰ) দুবছৰৰ বাবে নিষিদ্ধ কৰাৰ ৰায় বাহাল ৰাখে।

বঁটা আৰু স্বীকৃতি

২০১০ চনত তেওঁক কৰ্ণাটক ৰাজ্যউৎসৱ বঁটা প্ৰদান কৰা হয়। এই বঁটাত নগদ এক লাখ টকা, ২০ গ্ৰামৰ এটা সোণৰ পদক আৰু বেংগালুৰু উন্নয়ন কৰ্তৃপক্ষ (BDA)ৰদ্বাৰা গৃহ আবণ্টনত অগ্ৰাধিকাৰ অন্তৰ্ভুক্ত আছিল। ২০১০ চনত সোণৰ পদক জয় কৰাৰ স্বীকৃতি স্বৰূপে কেন্দ্ৰীয় আৰু ৰাজ্য চৰকাৰৰ লগতে ভাৰতীয় ৰেলৱেৰফালৰপৰাও তেওঁক আৰ্থিকভাৱে পুৰস্কৃত কৰা হৈছে।

তথ্যসূত্ৰ

বাহ্যিক সংযোগ

উডুপিৰ গোল্ডেন গাৰ্লৰ সফলতাৰ কাহিনী

শ্ৰেণী:ভাৰতৰ এথলীট
শ্ৰেণী:ভাৰতৰ ক্ৰীড়াবিদ
শ্ৰেণী:মহিলা খেলুৱৈ
ৰঘুপতি ৰাঘৱ ৰাজা ৰাম

ৰঘুপতি ৰাঘৱ ৰাজা ৰাম বা ৰাম ধুন হৈছে এক উল্লেখযোগ্য ভজন আৰু হিন্দু ভক্তিমূলক গান। ইয়াক মহাত্মা গান্ধীয়ে দ্বাৰা বহুলভাৱে জনপ্ৰিয় কৰিছিল। এই ভজন মহাত্মা গান্ধী অন্যতম প্ৰিয় ভজন আছিল। এই ভজনৰ আটাইতকৈ জনপ্ৰিয় সংস্কৰণটো হিন্দুস্থানী শাস্ত্ৰীয় সংগীতজ্ঞ পণ্ডিত বিষ্ণু দিগম্বৰ পুলস্কৰে সুৰ দিছিল।

মূল স্বৰূপ

'ৰঘুপতি ৰাঘৱ ৰাজা ৰাম' মূল গীতটি শ্ৰী লক্ষ্মণাচাৰ্জয়ে ৰচনা কৰিছিল। মূল গীতটিৰ পাঠ্য হৈছে:
रघुपति राघव राजाराम पतित पावन सीताराम॥
सुंदर विग्रह मेघश्याम गंगा तुलसी शालग्राम॥

भद्रगिरीश्वर सीताराम भगत-जनप्रिय सीताराम॥
जानकीरमणा सीताराम जयजय राघव सीताराम॥

रघुपति राघव राजाराम पतित पावन सीताराम॥
रघुपति राघव राजाराम पतित पावन सीताराम॥
- श्रीलक्ष्मणाचार्य

গান্ধীৰ সংস্কৰণ

'ৰঘুপতি ৰাঘৱ ৰাজা ৰাম'ৰ আটাইতকৈ জনপ্ৰিয় সংস্কৰণটো মহাত্মা গান্ধীয়ে নিজে ৰচনা কৰিছিল আৰু হিন্দুঃস্থানী শাস্ত্ৰীয় সংগীতজ্ঞ পণ্ডিত বিষ্ণু দিগম্বৰ পুলস্কৰে সুৰ দিছিল। গান্ধীয়ে তেওঁৰ অনুগামী সমূহৰ সৈতে ১৯৩০ চনত ২৪১ মাইল পথ দাণ্ডী যাত্ৰাৰ সময়ত এই গীত গাইছিল।

মহাত্মা গান্ধীয়ে ৰচনা কৰা গীতটো হিন্দী ভাষাত তলত উল্লেখ কৰা হ'ল:
रघुपति राघव राजाराम,
पतित पावन सीताराम

सीताराम सीताराम,
भज प्यारे तू सीताराम

ईश्वर अल्लाह तेरो नाम,
सब को सन्मति दे भगवान

राम रहीम करीम समान
हम सब है उनकी संतान

सब मिला मांगे यह वरदान
हमारा रहे मानव का ज्ञान

জনপ্ৰিয় মাধ্যমত

১৯৪২ চনৰ 'ভাৰত মিলাপ' ছবিৰ "উঠো উঠো হে ভাৰত" গীতত ৰঘুপতি ৰাঘৱৰ উচ্চাৰণ অন্তৰ্ভুক্ত কৰা হৈছিল। ইয়াৰ লগতে ১৯৫৪ চনৰ 'জাগৃতি' ছবিৰ "দে দি হমে আজাদি", ১৯৭০ চনৰ 'পূৰব ঔৰ পশ্চিম' ছবি আৰু ১৯৯৮ চনৰ 'কুচ কুচ হতা হে', ১৯৬৮ চনৰ কন্নড় ছবি 'গান্ধী নগৰ', আৰু ১৯৮২ চনৰ 'গান্ধী' চলচ্চিত্ৰত এই গীত ব্যৱহাৰ কৰা হৈছিল। ১৯৭৭ চনৰ তামিল ছবি এখনৰ এই গীত মুখ্য গীত আছিল। এই গীত কেইবাগৰাকী বিখ্যাত সংগীতজ্ঞয়ে নিজাকৈ বাণীবন্ধন কৰিছে। ১৯৬৪ চনৰ 'ষ্ট্ৰেনজাৰ্ছ কাজিনছ' এলবামত পেটে চিগাৰে এই গীত অন্তৰ্ভুক্ত কৰিছে আৰু টেলিভিছন ধাৰাবাহিক ৰেইনব' কুৱেষ্টৰ সংখ্যা ১০ত পৰিবেশনো কৰিছিল। ২০০৬ চনৰ হিন্দী ছবি 'লগে ৰহ' মুন্না ভাই'ত এই গীত মুখ্য বাৰ্তা বহনকাৰী হিচাপে ব্যৱহাৰ কৰা হৈছিল। তদুপৰি 'গান্ধী মাই ফাদাৰে' ছবিতো এই গীত চিত্ৰায়িত কৰা হৈছে। ২০১৩ চনৰ ছবি 'সত্যাগ্ৰহ' আৰু ৰাকেশ ৰচনৰ ছবি 'ক্ৰিছ-৩' ৰঘুপতি ৰাঘৱ ৰাজা ৰাম ব্যৱহাৰ কৰা হৈছে। বহুতো বিখ্যাত কণ্ঠশিল্পী যেনে লতা মংগেশকাৰ, জগজিৎ সিং, কে.এছ. চিত্ৰা আদিয়ে এই গীতত কণ্ঠ নিগৰাইছে।

লগতে চাওক

বৈষ্ণৱ জন তো

তথ্য উৎস

বাহ্যিক সংযোগ

গীতটোৰ কিবৰ্ড নোটসমূহ

শ্ৰেণী:গীত
কুঁজীৰ বিলাই

২৭ অধ্যায়

কুঁজীৰ বিলাই

শুনিলেক কুঁজীয়ে ভৰত আসি ভৈল ।

সত্ত্বৰ গমনে কৈকেয়ীৰ পাশে গৈল ॥১

পিন্ধিলেক হৰিষে বত্ৰিশ অলঙ্কাৰ ।

মুকুট কুণ্ডল গ্ৰীৱে সাতেশৰি হাৰ ॥২

বলয় কঙ্কন কাঞ্চি নূপুৰৰ সাজে ।

হংসী কেলি কৰে যেন সৰোবৰ মাজে ॥৩

সুবৰ্ণৰ খোল নিয়া কুঁজত চড়াইল ।

কটাক্ষ দৃষ্টিয়ে ভৰতৰ মুখ চাইল ॥৪

শৰীৰত পিন্ধিলেক অগুৰু চন্দন ।

কৈকেয়ীৰ গৃহ লাগি কৰিল গমন ॥৫

ৰাজ যোগ্য অলঙ্কাৰ পিন্ধি উৰি গাৱে ।

কপিলা থাকিলা যেন চণ্ডালৰ ঠাৱে ॥৬

বিমৰিষ কৰে কুঁজী আউৰ কিবা চাওঁ ।

ভৰতৰ সমীপক কিসক নযাওঁ ॥৭

মই বান্ধো ৰূপ বৰ হেনয় নোহয় ।

মোহোৰ স্বৰূপে দেখো আথান জ্বলয় ॥৮

বয়সত বৰ মই ভৰতত কৰি ।

কাম বশ ভৈলে সিটো দোষক নধৰি ॥৯

বিদিতে কুমাৰে যেবে লাজ কিছু কৰি ।

গুপ্তৰূপে তথাপিতো হৈবোঁ পটেশ্বৰী ॥১০

অনন্তৰে অন্তঃপুৰে ভৰতে চাহিল ।

সেহিবেলা কুঁজী আসি আগতে মিলিল ॥১১

দেখ ভাই সমস্তৰে বহ্নি কুণ্ড আইল ।

হেন বুলি কুঁজীক তাহন্তে সঙ্কটাইল ॥১২

সকল আপদ হেতু এইসে আশুধী ।

লাথি ভুকু চৱৰ মাৰস যথাবিধি ॥১৩

হেন শুনি শত্ৰুঘনে মন্থৰাক পাইল ।

যেন ক্ষুদ্ৰ মৃগী দেখি কেশৰী খঙ্গাইল ॥১৪

ঘাৰে ধৰি কুঁজীক ফুৰাইল বহুপাক ।

মন্থৰা ঘূৰয় যেন কুমাৰৰ চাক ॥১৫

কতো বেলি পেলাৱন্ত আচাৰি হাতৰ ।

হিয়া মাটি পাইল যেন কুৰ লাঙ্গলৰ ॥১৬

মাৰিলন্ত কুঁজত অনেক শত কীল ।

চিত কৰি হিয়াত ডাঙ্গৰ শিল দিল ॥১৭

দুই কোসে মাৰিলন্ত নিদাৰুণ লাঠি ।

ঘুকুচা ঘাৰত দিল বহু ঘৰাকাটি ॥১৮

পুনু পুনু কেশত ধৰিয়া আজুৰিল ।

কান্দন্তে মাৰিল ভুকু মুখে ধূলি দিল ॥১৯

বাৰে বাৰে তুলি তুলি ভূমিত আম্ফালি ।

চৱৰত ভাঙ্গি গৈল দন্ত দুই পাৰি ॥২০

কুঁজীৰ বিলাই দেখি তাইৰ বন্ধুজন ।

হাঁ বান্ধৈ বুলিয়া কান্দিল ঘনে ঘন ॥২১

মাৰিবেক আমাক দুৰ্ব্বাৰ শত্ৰুঘনে ।

কৌশল্যাত সবে গৈয়া পশিল শৰণে ॥২২

পাচ চাই পলাইল কুঁজীৰ চেড়ীগণ ।

কৈকেয়ীক চাহি বুলিলন্ত শত্ৰুঘন ॥২৩

তোৰ বাক্যে আমাৰ জ্বলিল বৰ শোক ।

কুল সংহাৰিনী আসি নৰাখয় তোক ॥২৪

এহি মুখে বুলিলি ৰাঘৱ বনে যাউক ।

আৰু বোল বুলিলি ভৰতে ৰাজ্যা পাউক ॥২৫

হেন বুলি কুমাৰৰ হৃদয় ভাগিল ।

আৱৰ কুঁজীক গৈয়া কিলাইবে লাগিল ॥২৬

ৰাম সীতা লক্ষ্মণ গৈলন্ত বনমাজে ।

ৰাজায়ো মৰিলা এই পাপিনীৰ কাজে ॥২৭

হেন বুলি গালত নিৰ্দ্দয় দিলা মুঠি ।

একো মতে কুবুজীৰ প্ৰাণ নযাই ফুটি ॥২৮

চিঙ্গি সিঞ্চিলন্ত কুবুজীৰ অলঙ্কাৰ ।

স্বৰ্গে যেন আতিশয় ঝিকমিক তাৰ ॥২৯

শত্ৰুঘৰ কোপ দেখি ভৰতৰ মাৱে ।

ভয়ে চমকিয়া গৈল ভৰতৰ ঠাৱে ॥৩০

অথিৰ নয়ন তাৰ মুখে নাহি পান ।

শত্ৰুঘ্নৰ হাতে আজি হৈবোহোঁ নিৰ্য্যাণ ॥৩১

ভয়ে তৰতৰি কাম্পে অধৰ শুকাইল ।

এক দোক্ কৰি ভৰতৰ কাষ পাইল ॥৩২

মোৰ প্ৰাণ ৰাখ বাপ তোহোঁত শৰণ ।

আসজ মিলিল দেখোঁ শুনিয়ো বচন ॥৩৩

মই তোক বোলোহোঁ অলপমতি ছোট ।

কুঁজীক মাৰিল নিদাৰুণ পুত্ৰগোট ॥৩৪

দুই গোটা ভায়েকত পৰি গৰ্ব্বি নাই ।

ঘনে ঘনে মোক চাৱৈ চক্ষুক পকাই ॥৩৫

নিদাৰুণ দেখোঁ বৰ সুমিত্ৰাৰ পোক ।

দুয়ো গোটা ভায়েকে মাৰিতে চাহে মোক ॥৩৬

লক্ষ্মণেও মোক মাৰিবাক সাজ ভৈল ।

ৰামৰ বচনে পাচে বাহুৰিয়া গৈল ॥৩৭

ভৰতে বোলন্ত শত্ৰুঘ্নৰ মুখ চাহি ।

মৰাকে মাৰিলে আৰু কিছুফল নাহি ॥৩৮

কুঁজী পৰা চেৰীসে নুহিকে স্বতন্তৰ ।

বোঝাৰ ওপৰে শাক যেন পটন্তৰ ॥৩৯

গুৰুতৰ বচন শুনিয়া শত্ৰুঘনে ।

হেম্পোচিয়া কুঁজীক পেলাইলা তেতিক্ষণে ॥৪০

চুঞ্চৰিয়া পাইল কুঁজী কৈকেয়ীৰ পাশ ।

ধীৰে ধীৰে কৈকেয়ীয়ে বুলিলা আশ্বাস ॥৪১

ভৰতে বুলিলা শত্ৰুঘন মুখ চাই ।

দৈবে বিমোহিত ভৈলা কৈকেয়ীয়ে আই ॥৪২

ৰামক বাসনা আনো মোতো অতিৰেক ।

দদাৰ বিপদ দৈবে কোনে বাধিবেক ॥৪৩

হৰি হৰি দুখুনী কৌশল্যা শত আই ।

কেনে সম্বুধিবোহোঁ তোমাৰ মুখ চাই ॥৪৪

বুলিতে নথৈল মোৰ কৈকেয়ী মাৱে ।

হেন বুলি তহিতে কান্দিলা দীৰ্ঘৰাৱে ॥৪৫
মনিকা আলী

মনিকা আলী (; জন্ম: ২০ অক্টোবৰ ১৯৬৭) এগৰাকী বাংলাদেশী বংশোদ্ভূত ব্ৰিটিছ লেখক তথা ঔপন্যাসিক। ২০০৩ চনত তেওঁ তেওঁৰ অপ্ৰকাশিত পাণ্ডুলিপিৰ ওপৰত ভিত্তি কৰি গ্ৰাণ্টা পত্ৰিকা কৰ্তৃক "বেষ্ট অফ ইয়ং ব্ৰিটিছ নভেলিষ্ট" হিচাপে নিৰ্বাচিত হৈছিল। তেওঁৰ প্ৰথম প্ৰকাশিত উপন্যাস, ব্ৰিক লেন সেই বছৰেই প্ৰকাশিত হৈছিল। উপন্যাস খনে "মেন বুকাৰ পুৰস্কাৰ"ৰ বাবে মনোনীত হৈছিল। এই নামৰেই ২০০৭ চনত এখন চলচ্চিত্ৰ নিৰ্মাণ কৰা হৈছিল।

প্ৰাৰম্ভিক জীৱন ও শিক্ষা

মনিকাৰ দেউতাক এগৰাকী বাংলাদেশী আৰু মাক ইংৰাজ মুলুকৰ ব্যক্তি। ১৯৬৭ চনত ঢাকা, পূব পাকিস্তান (বৰ্তমান বাংলাদেশ)-ত জন্মগ্ৰহণ কৰে। যেতিয়া তেওঁৰ বয়স মাত্ৰ ৩ বছৰ আছিল, তেওঁলোকৰ পৰিয়ালটো ইংলেণ্ডৰ বল্টনত চহৰত আছিল। তেওঁৰ দেউতাকৰ আদিতে ঘৰ আছিল মৈমনসিংহৰ জিলাত। তেওঁ প্ৰাথমিকভাবে বল্টন স্কুলত ভৰ্তি হয় আৰু পিছলৈ অক্সফ'ৰ্ডৰ ৱাডহাম কলেজত দৰ্শন, ৰাজনীতি তথা অৰ্থনীতি বিষয়ত পঢ়া-শুনা কৰে।

ব্যক্তিগত জীৱন

আলী তেওঁৰ স্বামী চাইমন টৰেঞ্চ (এজন ব্যৱস্থাপনা পৰামৰ্শক)ৰ সৈতে দক্ষিণ লণ্ডনত বসবাস কৰে। তেওঁ লোকৰ দুটি সন্তান, যথা- ফেলিক্স নামেৰে এটি পুত্ৰ (১৯৯৯ চনত জন্ম) আৰু চুমী নামেৰে এগৰাকী কন্যা (২০০১ চনত জন্ম) আছে।

কিতাপ সমূহ

ব্ৰিক লেন - (২০০৩)
এনেণ্টেজো ব্লু - (২০০৬)
ইন দ্যা কিচেন - (২০০৯)
আনটোল্ড ষ্টোৰী - (২০১১)

তথ্যউৎস

শ্ৰেণী:যুক্তৰাজ্যৰ ব্যক্তি
শ্ৰেণী:সাহিত্যিক
ইন্দিৰা বাজৰামোভিচ

ইন্দিৰা বাজৰামোভিচ এগৰাকী ৰোমা কৰ্মী আৰু অৰ্থনীতিবিদ, যিয়ে ২০ বছৰতকৈও অধিক সময় ধৰি বছনিয়া আৰু হাৰ্জেগোভিনাৰ ৰোমা মহিলাসকলৰ অৱস্থা উন্নত কৰাৰ বাবে কাম কৰি আহিছে। তেওঁ টুজলাৰ এছ'চিয়েচন অৱ ৰোমা উইমেনৰ 'বেটাৰ ফিউচাৰ' (স্থানীয় নাম 'বলজা বুডুচনষ্ট')ৰ পৰিচালিকা।

বাজৰামোভিচে চহৰৰ পৰা দূৰৈৰ ৰোমা গাঁওসমূহক সাহায্য আৰু আশ্বাস প্ৰদানৰ কাম কৰি আহিছে আৰু বছনিয়া আৰু হাৰ্জেগোভিনাত ৰোমা লোকসকলে সকলো ক্ষেত্ৰতে সমান সুযোগ লাভ কৰাৰ পোষকতাও কৰি আহিছে। বিশেষকৈ বাজৰামোভিচে নিবনুৱা ৰোমা মহিলা আৰু ঘৰুৱা হিংসা আৰু নিৰ্যাতনৰ বলি হোৱা মহিলাসকলে সম্মুখীন হোৱা অসুবিধাৰ বিষয়ে সজাগতা সৃষ্টিৰ ওপৰত গুৰুত্ব আৰোপ কৰিছে।

কাৰ্যকলাপ

বাজৰামোভিচৰ “বেটাৰ ফিউচাৰ’’ নামৰ সংস্থাটোৱে ৰোমা সম্প্ৰদায়ৰ সৰু সৰু ল’ৰা-ছোৱালীৰ বাবে খাদ্য আৰু পৰিষ্কাৰ-পৰিচ্ছন্নতাৰ সামগ্ৰীৰ লগতে স্কুলৰ সামগ্ৰী যোগান ধৰাত গুৰুত্ব আৰোপ কৰে। ইয়াৰ উপৰি এই সংস্থাই দৰিদ্ৰ মহিলাসকলৰ বাবে ব্যক্তিগত চিকিৎসা, বিশেষকৈ স্তন কেন্সাৰৰ চিকিৎসাৰ বাবে স্বাস্থ্য পৰীক্ষাৰ ব্যৱস্থা কৰে, ।

ক’ভিদ অতিমাৰী

২০২০ চনৰ গ্ৰীষ্মকালত ক’ভিড-১৯ অতিমাৰীৰ মাজতে বাজৰামোভিচ আৰু তেওঁৰ ফাউণ্ডেচনে বছনিয়া আৰু হাৰ্জেগোভিনা মহিলা ৰোমা নেটৱৰ্ক, টুজলা কমিউনিটি ফাউণ্ডেশ্যন আৰু আন্তঃৰাষ্ট্ৰীয় সংহতি মঞ্চ ইমাউছৰ সৈতে অংশীদাৰিত্ব কৰি কিচেলজাকৰ আশে-পাশে থকা স্থানীয় ৰোমা সম্প্ৰদায়ক ৭০০ সংখ্যক সাহায্য পেকেজ প্ৰদান কৰে। বাজৰামোভিচে স্বেচ্ছাসেৱকৰ সৈতে প্ৰতি ৩ দিনৰ মূৰে মূৰে এবাৰ দিনটোত স্বেচ্ছাসেৱকৰ ৪০০টা খাদ্য বিতৰণ কাৰ্যত সহায় কৰিছিল। ফুটবল খেলপথাৰ নিৰ্মাণ আৰু শিশুৰ বাবে খেলা কোঠাকে ধৰি কেইবাটাও নিৰ্মাণ প্ৰকল্পৰ লগত তেওঁ জড়িত আছিল। ইয়াৰ উপৰিও তেওঁ এটা ক্ষতিগ্ৰস্ত নলা পুনৰ নিৰ্মাণৰ কামত জড়িত আছিল, যাৰ ফলত পূৰ্বে বহু স্থানীয় ঘৰ বানপানীত বুৰ গৈছিল।

ৰাজনীতিত

ইন্দিৰা বাজৰামোভিচে টুজলা চহৰ পৰিষদৰ নিৰ্বাচনত ইউনিয়ন ফৰ এ বেটাৰ ফিউচাৰ অৱ বিএইচ (Union for a Better Future of BiH) দলৰ টিকট নম্বৰ ৯ৰে কাউন্সিলাৰ পদৰ বাবে প্ৰতিদ্বন্দ্বিতা কৰে। তেওঁ নিৰ্বাচিত হোৱা নাছিল। মুঠ ২০ গৰাকী ৰোমান মহিলাই এই নিৰ্বাচনত অৱতীৰ্ণ হৈছিল যদিও কোনো এগৰাকী মহিলাই কাউন্সিলাৰ হিচাপে নিৰ্বাচিত হোৱা নাছিল। এই নিৰ্বাচনৰ সময়ত ৪৭জন ৰোমা পুৰুষেও নিৰ্বাচনত অৱতীৰ্ণ হৈছিল, ইয়াৰে ৬জন কাউন্সিলাৰ হৈছিল। ইন্দিৰা বাজৰামোভিচে মহিলাসকল ৰাজনীতিত অসফল হোৱাৰ কাৰণ হিচাপে তেওঁলোকে দৃশ্যমান প্ৰচাৰৰ পৰিৱৰ্তে সামূহিক কামত মনোনিৱেশ কৰে বুলি কয়। তেওঁ বহুতো নতুন দলৰ মাজত ভোট বিভাজনৰ প্ৰতিও মানুহৰ দৃষ্টি আকৰ্ষণ কৰে আৰু ৰোমা বাসীক এজন প্ৰাৰ্থীৰ আঁৰত একত্ৰিত হ'বলৈ আহ্বান জনায় যদিও পূৰ্বৰ বছৰবোৰতকৈ অধিক সংখ্যক ৰোমাই ক্ষমতাৰ বাবে প্ৰতিদ্বন্দ্বিতা কৰাটোৱে তেওঁৰ মনত আঘাত কৰে।

তথ্য সূত্ৰ

শ্ৰেণী:সমাজকৰ্মী
ইলা পাটনায়ক

ইলা পাটনায়ক এগৰাকী ভাৰতীয় অৰ্থনীতিবিদ। আৰু ভাৰত চৰকাৰৰ প্ৰাক্তন প্ৰধান অৰ্থনৈতিক উপদেষ্টা। এই সময়ছোৱাত তেওঁ ভাৰতৰ অৰ্থনৈতিক জৰীপ, ২০১৩-১৪ প্ৰস্তুত কৰিছিল আৰু ভাৰত চৰকাৰৰ অসংখ্য সমিতি আৰু টাস্ক ফ’ৰ্চত অৰিহণা যোগাইছিল। ২০১৪ চনত নোবেল বঁটা বিজয়ী অমৰ্ত্য সেন আৰু আৰ বি আইৰ প্ৰাক্তন গৱৰ্ণৰ ৱাই ভি ৰেড্ডী, ৰঘুৰাম ৰাজন আৰু উৰ্জিত পেটেলৰ দৰে অৰ্থনীতিবিদৰ সৈতে ভাৰতৰ শীৰ্ষ দহৰ ভিতৰত স্থান পোৱা একমাত্ৰ মহিলা অৰ্থনীতিবিদ আছিল। তেওঁ দ্য ইণ্ডিয়ান এক্সপ্ৰেছৰ বাবেও নিয়মীয়াকৈ স্তম্ভ লিখে।

তেওঁ বৰ্তমান তেওঁ নেচনেল ইনষ্টিটিউট অৱ পাব্লিক ফাইনেন্স এণ্ড পলিচি (এনআইপিএফপি)ৰ অধ্যাপিকা।

শিক্ষা

ইলা পাটনায়কে দিল্লী বিশ্ববিদ্যালয়ৰ হিন্দু মহাবিদ্যালয়ৰ পৰা অৰ্থনীতিত স্নাতক ডিগ্ৰী লাভ কৰিছে (১৯৮৫)। তেওঁ জৱাহৰলাল নেহৰু বিশ্ববিদ্যালয়ৰ অৰ্থনীতি অধ্যয়ন আৰু পৰিকল্পনা কেন্দ্ৰৰ পৰা দৰ্শনত স্নাতকোত্তৰ ডিগ্ৰী লাভ কৰাৰ লগতে অৰ্থনীতিত স্নাতকোত্তৰ ডিগ্ৰী লাভ কৰে (১৯৮৭ আৰু ১৯৮৯)। ভাৰতত স্নাতক আৰু স্নাতক অধ্যয়ন কৰাৰ সময়ত, তেওঁ যুক্তৰাজ্যত পিএইচডি কৰাৰৰ সিদ্ধান্ত লয় আৰু ১৯৯৬ চনত ছাৰে বিশ্ববিদ্যালয় পৰা অৰ্থনীতিৰ পি. এইচডি. লাভ কৰে।

কেৰিয়াৰ

ইলা পাটনায়ক আছিল দ্য ইণ্ডিয়ান এক্সপ্ৰেছৰ অৰ্থনীতি সম্পাদক। বিজনেছ ষ্টেণ্ডাৰ্ডত পষেকীয়া এটা স্তম্ভ লিখিছিল। তেওঁ ১৯৯৭-২০০১ চনত এনচিএইআৰ, নতুন দিল্লীৰ মেক্ৰ’ ট্ৰেক, এ কোৱাৰ্টাৰলি আপডেট অন দ্য ইণ্ডিয়ান ইকনমিৰ সম্পাদক হিচাপেও কাম কৰিছিল। তদুপৰি, পাটনায়ক এজন জ্যেষ্ঠ অৰ্থনীতিবিদ আৰু নেচনেল কাউন্সিল অৱ এপ্লাইড ইকনমিক ৰিচাৰ্ছ (এনচিএইআৰ) আৰু ইণ্ডিয়ান কাউন্সিল ফৰ ৰিচাৰ্চ ইন ইণ্টাৰনেশ্যনেল ইকনমিক ৰি‍লেচনছ (১৯৯৬-২০০২, ২০০৪; ২০০২-২০৪)ৰ জ্যেষ্ঠ ফেল' আছিল। ২০০৭ চনৰ পৰা ২০০৯ চনলৈকে তেওঁ এনডিটিভি পলিচি উইথ পাটনায়ক নামৰ এটা অনুষ্ঠান কৰিছিল। আৰু এতিয়া তেওঁ দিপ্ৰিণ্ট ভাৰতীয় অৰ্থনীতি সম্পৰ্কীয় সাপ্তাহিক শ্ব'ত কাম কৰি আছে।

বঁটা

পাটনায়কক প্ৰদান কৰা একাধিক বঁটাৰ ভিতৰত "জুনিয়ৰ চাইন্স টেলেণ্ট স্কোলাৰশ্বিপ" (১৯৭৮), "নেচনেল টেলেণ্ট চাৰ্চ স্কোলাৰশ্বিপ" (১৯৮০), "জুনিয়ৰ ৰিচাৰ্চ ফেল'শ্বিপ ফৰ ইকনমিক্স" (১৯৮৭), আৰু "ব্ৰিটিছ নেহৰু চেণ্টেনাৰী ফেল'শ্বিপ ফৰ ডক্টৰেট ষ্টাডি ইন ইকনমিক্স ইন দ্য ইউ কে" (১৯৯১) অন্যতম।

তথ্যসূত্ৰ

শ্ৰেণী:বিংশ শতিকাৰ ভাৰতীয় মহিলা বিজ্ঞানী
শ্ৰেণী:জীৱিত ব্যক্তি
শ্ৰেণী:ভাৰতীয় নাৰী
নীলিম কুমাৰ

নীলিম কুমাৰ অসমৰ এগৰাকী প্ৰসিদ্ধ কবি আৰু ঔপন্যাসিক। আধুনিক অসমীয়া কবিতাৰ জগতত তেওঁ অন্যতম জনপ্ৰিয় কবি। তেওঁৰ প্ৰকৃত নাম "হেমেন কুমাৰ শৰ্মা"। ১৯৬১ চনৰ ৯ মাৰ্চ তাৰিখে বৰপেটা জিলাৰ পাঠশালাত তেওঁৰ জন্ম হয়। পাঠশালাতেই তেওঁৰ শৈশৱকাল অতিবাহিত হয়। তেওঁ কৰ্মসূত্ৰে এজন চৰকাৰী চিকিৎসক। ১৯৮৪ চনৰ পৰা তেওঁৰ কবি জীৱন আৰম্ভ হয়। ১৯৯১ চনত পুষ্পাঞ্জলি গোস্বামী (ৰিজু)ৰ সৈতে বিবাহ পাশত আবদ্ধ হয়। তেওঁৰ দুই কন্যা সন্তান, ফুটুকী আৰু মিচিকি।

সাহিত্য কৰ্ম

নীলিম কুমাৰৰ প্ৰথম কবিতা পুথি প্ৰকাশ হয় ১৯৮৫ চনত। ১৯৯৪ চনত প্ৰকাশিত “অপ্ৰজনন” নামৰ এটি কবিতাৰ বাবে তেওঁ চৰ্চালৈ আহে।এতিয়ালৈ তেখেতে কুৰিৰো অধিক কাব্যগ্ৰন্থ ৰচনা কৰিছে। ইয়াৰ উপৰিও তেখেতে তিনিখন উপন্যাসো লিখিছে। তেওঁৰ এই সৃষ্টিৰ যোগেদি অসম তথা ভাৰতত সুনাম অৰ্জন কৰাৰ লগতে "উদয় ভাৰতী ৰাষ্ট্ৰীয় বঁটা"কে ধৰি কেইবাটাও পুৰস্কাৰো লাভ কৰিছে। ফৰাচী, ইংৰাজী, হিন্দী, নেপালী, বাংলা, ওড়িয়া, মাৰাঠী, গুজৰাটী, তামিল, কন্নড়, পঞ্জাবী আদি বিভিন্ন ভাষালৈ তেওঁৰ কবিতা অনুবাদ কৰা হৈছে।

২০০২ চনত অকবিতাৰ বিৰুদ্ধে জেহাদ ঘোষণা কৰি তেওঁ বিতৰ্কত সোমাই পৰিছিল। ২০০৫ চনত তেখেতে ব্ৰহ্মপুত্ৰৰ পাৰত "কবি সন্মিলন" অনুষ্ঠিত কৰি আশীজন নতুন কবিক কবিতাৰ শিক্ষা দিয়ে। ২০০৬ চনত তেখেতে অসমত এখন "কবিতাৰ বিদ্যালয়" স্থাপন কৰাৰ প্ৰস্তাৱ দিয়ে। নীলিম কুমাৰৰ জনপ্ৰিয় কবিতা "ধুনীয়া তিৰোতাবোৰ"ৰ আধাৰত ২০১১ চনত একে নামৰ এখন চলচ্চিত্ৰ নিৰ্মাণ কৰা হয়।

প্ৰকাশিত কাব্যগ্ৰন্থ

আচিনাৰ অসুখ
বাৰী কোঁৱৰ
পানীত ঢৌ ঢৌবোৰ মাছ
স্বপ্নৰ ৰেলগাড়ী
শেলুৱৈ গধূলি
ম‍ই তোমালোকৰ কবি
কবিতা সমগ্ৰ (১)
কবিতা সমগ্ৰ (২)
ধুনীয়া তিৰোতাবোৰ আৰু অন্য কবিতা
কাইলৈৰ পৰা আপোনাক ভাল পাম, আজি যে এৰাব নোৱাৰা ব্যস্ততা
নীলিম কুমাৰৰ প্ৰেমৰ কবিতা
জোনাক ভালপোৱা তিৰোতাজনী
আমাৰ আকাশত চাৰিজনী জোন
নৰকাসুৰ
এদিন তোমাৰ ঘৰলৈ যাম, তোমাৰ য'ত জন্ম হৈছিল সেই দুখৰ ঘৰটো চাই আহিম কোনে কাক কৈছিল
নীলিম কুমাৰৰ প্ৰিয় কবিতা
টোপনিৰ বাগিচা
কণ কণ কালিকালগা ঢৌ
আৰু আত্মগাথা
নীলিম কুমাৰৰ অকবিতা সমগ্ৰ
Prostitute Moon and other poems
সকলো বিচ্ছেদেই প্ৰেমৰ পাঠ (২০২০)
সেই জন্তুটোৰ নাম কি (ডিচেম্বৰ,২০২৩)
ৰিডাক্‌শ্বন চেল আৰু অন্য কবিতা (ডিচেম্বৰ ২০২৪)

প্ৰকাশিত উপন্যাস

মাখিত উৰি ফুৰা চিত্ৰকৰ
আকাশ এপাৰ্টমেণ্ট
খাৰালাম ফাৰাগো
এটা বনৰীয়া সপোনৰ অন্ধযাত্ৰা

অন্যান্য কৃতিত্ব

১৯৯০ চনৰ পৰাই বিভিন্ন সৰ্বভাৰতীয় পৰ্য্যায়ৰ কবিতাৰ উৎসৱ, অনুষ্ঠান, কৰ্মশালা আদিত অংশগ্ৰহণ কৰি আহিছে।
১৯৯৬ চনত ভাৰতীয় লেখকৰ প্ৰতিনিধি হিচাপে বাংলাদেশ ভ্ৰমণ কৰি আহে।
“ইণ্ডিয়ান পোয়েট্ৰি ফৰ দা ইয়ং অন কালচাৰেল ভ্যেলুজ অন দা ৱেব”ৰ নিৰ্বাচক মণ্ডলীৰ সদস্য।
২০০১ চনত ফ্ৰান্স-ভাৰত সাংস্কৃতিক বিনিময়ৰ কাৰ্যসূচী লৈ “সাহিত্য অকাডেমি”ৰ উদ্যোগত ফ্ৰান্স ভ্ৰমণ কৰিব যায়।
সাহিত্য, সমাজ আৰু সংস্কৃতিমূলক সংস্থা “কল অফ দা ব্ৰহ্মপুত্ৰ”ৰ সভাপতি হিচাপে কাৰ্যনিৰ্বাহ কৰি আছে।

পুৰস্কাৰ

মানৱ সম্পদ উন্নয়ন মন্ত্ৰণালয়ৰ ফেল’শ্বিপ
“উদয় ভাৰতী” ৰাষ্ট্ৰীয় কবিতা বঁটা
কুসুমাগ্ৰজ ৰাষ্ট্ৰীয় বঁটা ২০২৫
ড° চি নাৰায়ণ ৰেড্ডী ৰাষ্ট্ৰীয় বঁটা ২০২৫

তথ্যসূত্ৰ

বাহ্যিক সংযোগ

শ্ৰেণী:অসমৰ ব্যক্তি
শ্ৰেণী:অসমীয়া কবি
শ্ৰেণী:চিকিৎসাবিদ
নিগাৰ আহমেদ

নিগাৰ আহমেদ ((১৬ ফেব্ৰুৱাৰী ১৯৪৫ – ২৪ ফেব্ৰুৱাৰী ২০১৭) আছিল এগৰাকী পাকিস্তানী মহিলা অধিকাৰ কৰ্মী যি ৱমেনছ একচন ফ'ৰাম আৰু ঔৰত ফাউণ্ডেশ্যন প্ৰতিষ্ঠা কৰিছিল। ৭২ বছৰ বয়সত তেওঁৰ মৃত্যু হয়।

প্ৰাৰম্ভিক জীৱন আৰু শিক্ষা

১৯৪৫ চনত লাহোৰত ৰিয়াজুদ্দিন আহমদ আৰু আখতাৰৰ ঘৰত নিগাৰ আহমেদে জন্মগ্ৰহণ কৰিছিল। তেওঁ কনভেণ্ট অৱ জিছুছ এণ্ড মেৰীৰ পৰা প্ৰাথমিক শিক্ষা লাভ কৰিছিল৷ চৰকাৰী মহাবিদ্যালয় লাহোৰৰ পৰা অৰ্থনীতিত তেওঁ স্নাতকোত্তৰ ডিগ্ৰী লাভ কৰে। তেওঁ চৰকাৰী মহাবিদ্যালয় নাট্য ক্লাৱৰ সদস্য আৰু পিছলৈ বিখ্যাত আলোচনী ৰবিৰ সম্পাদক আছিল। পিছলৈ কমনৱেলথৰ বৃত্তিত কেম্ব্ৰিজৰ নিউ হললৈ যায়। ঘূৰি অহাৰ পিছত তেওঁ কোৱাইদ-ই-আজম বিশ্ববিদ্যালয়ত অৰ্থনীতিৰ অধ্যাপনা কৰে।

নাৰীবাদ

১৯৮১ চনত কৰাচীত মহিলা কাৰ্য্য মঞ্চ গঠনৰ কিছু সময়ৰ পিছতে আহমেদে ১৯৮২ চনত ইছলামবাদ আৰু লাহোৰ অধ্যায় আৰম্ভ কৰে। ইছলামবাদত প্ৰায় ষোল্ল বছৰ বাস কৰাৰ সময়ত তেওঁ নাৰী আন্দোলনৰ সৈতে জড়িত হৈ থাকিল।১৯৮৬ চনত জিয়া উল হকৰ একনায়কত্ববাদৰ যুগত প্ৰয়াত শ্বেহলা জিয়াৰ সৈতে ঔৰত ফাউণ্ডেশ্যনৰ সহযোগী প্ৰতিষ্ঠা কৰে।

ব্যক্তিগত জীৱন

আহমেদে শ্বাটত চৰকাৰী কৰ্মচাৰী তাৰিক ছিদ্দিকীৰ সৈতে বিবাহপাশত আবদ্ধ হয়। তেওঁলোকৰ দুজন পুত্ৰ বিলাল আৰু আহমদ আছিল। স্বামী আৰু দুয়োজন পুত্ৰই পি এইচ ডি লাভ কৰিছিল৷

মৃত্যু

২০০১ চনত আহমেদ পাৰ্কিনছন ৰোগত আক্ৰান্ত হয়।২০১৭ চনত বুকুৰ সংক্ৰমণত আক্ৰান্ত হৈ লাহোৰৰ চিকিৎসালয়ত ভৰ্তি হয় আৰু তাতেই তেওঁৰ মৃত্যু হয়।

বঁটা

২০০৫ চনত তেওঁৰ নাম আন পাকিস্তানী মহিলাসকলৰ মাজত শান্তিৰ নোবেল বঁটাৰ বাবে মনোনীত হয়।[

২০১০ চনত তেওঁ মহতৰ্মা ফাতিমা জিন্না লাইফ টাইম এচিভমেণ্ট বঁটা লাভ কৰে।

তথ্যসূত্ৰ

শ্ৰেণী:পাকিস্তানৰ ব্যক্তি
শ্ৰেণী:পাকিস্তানৰ মহিলা অধিকাৰ কৰ্মী
শ্ৰেণী:শিক্ষাবিদ
মিয়া জৰ্জ

গিমি জৰ্জ (ইংৰাজী: Gimi George; জন্ম: ২৮ জানুৱাৰী ১৯৯২), তেওঁৰ মঞ্চ নাম মিয়া জৰ্জ নামেৰে অধিক পৰিচিত। তেওঁ এগৰাকী ভাৰতীয় অভিনেত্ৰী আৰু মডেল যিয়ে মূলতঃ মালয়ালম চলচ্চিত্ৰৰ লগতে কেইখনমান তামিল ছবিত কাম কৰে।

তেওঁ অৰু স্মল ফেমিলি (২০১০), ডক্টৰ লাভ (২০১১) আৰু ঈ আদুথা কালথু (২০১২) আদি ছবিত সৰু চৰিত্ৰত অভিনয় কৰি চলচ্চিত্ৰ জগতত আত্মপ্ৰকাশ কৰিছিল। তেওঁ ২০১২ চনত কেৰালা মিছ ফিটনেছ নিৰ্বাচিত হৈছিল আৰু সেই একে বছৰতে মালয়ালম ছবি চেট্টাইছত প্ৰথমবাৰৰ বাবে মুখ্য চৰিত্ৰত অভিনয় কৰিছিল।

প্ৰাৰম্ভিক জীৱন

মিয়া জৰ্জৰ জন্ম মুম্বাইৰ এটা চিৰো-মালাবাৰ কেথলিক পৰিয়ালত হৈছিল, য’ত তেওঁৰ পিতৃয়ে এজন অভিযন্তা হিচাপে কাম কৰিছিল। চাৰি বছৰ বয়সত তেওঁ কোট্টায়মৰ পালালৈ গুচি আহে। তেওঁ ভৰণংগনমৰ ছেক্ৰেড হাৰ্ট গাৰ্লছ হাইস্কুল আৰু চেইণ্ট মেৰীছ হায়াৰ চেকেণ্ডাৰী স্কুলত শিক্ষা গ্ৰহণ কৰিছিল। ইয়াৰ পিছত তেওঁ আলফনচা কলেজৰপৰা স্নাতক ডিগ্ৰী আৰু চেইণ্ট থমাছ কলেজ, পালাইৰপৰা ইংৰাজী সাহিত্যত স্নাতকোত্তৰ ডিগ্ৰী লাভ কৰে। তেওঁৰ এগৰাকী ডাঙৰ ভগ্নী আছে।

ব্যক্তিগত জীৱন

২০২০ চনৰ ১২ ছেপ্টেম্বৰত তেওঁ ব্যৱসায়ী অশ্বিন ফিলিপৰ সৈতে এৰ্নাকুলামৰ চেইণ্ট মেৰীছ বেচিলিকা চাৰ্চত বিবাহপাশত আবদ্ধ হয়। ক’ভিড-১৯ মহামাৰীৰ নিষেধাজ্ঞাৰ বাবে বিবাহ অনুষ্ঠানটো অতি সাধাৰণভাৱে সম্পন্ন কৰা হৈছিল। ইয়াৰ ঠিক দুমাহৰ পাছত ২০২১ চনৰ ২১ ছেপ্টেম্বৰত তেওঁৰ পিতৃ জৰ্জ যোচেফৰ মৃত্যু হয়।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় চলচ্চিত্ৰ অভিনেত্ৰী